
CHANTELLE SHAW

I hans verden

Oversatt av Berit Helberg

Miniserie: Lenge leve kjærligheten


Rødhette og ulven, Snehvit og de syv dvergene, Askepott, Gullhår og Den lille havfruen – du kjenner garantert til dem alle. Men du har aldri lest disse versjonene av dem før … Dette er del åtte i miniserien Lenge leve kjærligheten.

 

Chantelle Shaw bor på kysten av Kent og pønsker ut historiene sine mens hun rusler langs stranden. Hun har vært gift i over 30 år og har seks barn. Kjærligheten til å lese og skrive Mills & Boon-historier, oppsto i tenårene. Hennes første bok ble publisert i 2006. Hun liker viljesterke, litt uvanlige karakterer. Chantelle elsker også hagearbeid, spaserturer og vin.


Prolog

Bølgen var enorm. I skinnet fra hodelykten så prins Eirik en vegg. Den tårnet seg opp foran yachten. Sjøen var vill, pisket opp av en storm som hadde kommet tidligere enn værmeldingen hadde spådd. Men dette var en rasende bølge, som spydde hvitt skum idet den brøt og styrtet ned.

Eiriks yacht, The Mako, hadde mistet masten da stormen traff ham for en times tid siden. VHF-antennen hadde brukket, og etterlatt ham uten radiosignal og muligheten til Mayday-anrop. Tykke skyer forhindret signalene til satellitt-telefonen å nå fram. Han hadde ikke hatt annet valg enn å forlate yacht-racet Around the Island of Ireland, eller AII, som det ble kalt. Deltakerne hadde seilt fra marinaen i Penash på sørkysten av Cornwall. Da han snudde, hadde han greid å få opp en midlertidig mast med seil, og hadde fått et bra forsprang mot havnen. De forrevne klippene ved Cornish var nære – men ikke nære nok.

Natten kom med stummende mørke. Hodet hans hamret der han hadde blitt truffet av masten. Han strøk håret vekk fra øynene. I lyset fra hodelykten så han blod på fingrene fra flengen i pannen. Han så de store bølgene rulle som i langsom film, mot dekket. Bråket fylte ørene, og minnet ham om brølet fra snøskredet, da det hadde rast nedover fjellsiden.

Hadde Niels vært redd? Eirik husket den skjebnesvangre dagen for litt over et år siden. Han hadde vært bare få meter unna broren, og hadde greid å nå en klynge grantrær. Den hadde beskyttet ham mot snøskredet. Da han snudde seg og så den hvite snøbølgen som dundret nedover, hadde han visst at Niels ikke kunne overleve. Eiriks sorg var blandet med skyld fordi han hadde overtalt broren til å dra på skitur. De hadde begge elsket løypene som unge. Men Niels hadde vært tronarvingen til fyrstedømmet Fjernland og var advart av foreldrene mot å ta sjanser.

Verden gikk rundt, og den stjerneløse himmelen blandet seg med den svarte sjøen idet en kraftig bølge fikk yachten til å rulle rundt. Det føltes som en liten evighet fanget inne i en vaskemaskin, før The Mako rettet seg opp med kjølen ned igjen. Eirik hostet og harket og fylte lungene med luft. Så fikk han se de nye skadene. Den midlertidige masten hadde blitt ødelagt. Heldigvis var skottet hvor nødblussene lå, fremdeles vanntett. Nødbluss skulle kun brukes når det var alvorlig og nært forestående fare for liv. Dit hadde han kommet nå. Like etter stirret han på en hale med klar, rød røyk fyke opp mot himmelen. Bare noen så blusset og varslet kystvakten …

Sjøen hadde roet seg litt etter den enorme bølgen. Et glimt av måneskinn dukket opp da skydekket delte seg, og viste Eirik at yachten hadde drevet nærmere land. The Mako lå dypt i vannet, og Eirik skjønte at han var i ferd med å synke. Hans eneste sjanse var å forsøke å svømme til land, men store bølger brøt skummende mot de forrevne klippene. Han kom kanskje til å bli smadret mot dem.

Han løsnet sikkerhetslinen som tjoret ham til båten, og klatret opp på rekken. I månelyset kunne han beregne avstanden til klippene i det fjerne. Han skar en grimase. Dette var galskap, men han hadde ingen andre muligheter.

Det var da han så halen. Han visste at delfiner av og til ble sett i sjøen rundt Cornwall. Men dette hadde ikke sett ut som en delfinhale. Den store halen brøt overflaten igjen, nærmere båten, før den forsvant under bølgene.

Eirik stivnet og stirret på ansiktet som hadde dukket opp i vannet, bare noen meter unna båten. Dette måtte være hallusinasjon. Kanskje han hadde fått hjernerystelse. En kvinnelig skikkelse – med fiskehale? Hva i helvete?

Hun løftet armen og vinket til ham. Eirik bannet. Han trodde ikke på mytiske historier om sirener og havfruer, men akkurat nå fant han ingen annen forklaring.

«Følg meg.» Stemmen hennes lød over bråket fra vind og sjø. Hun forsvant under bølgene, og den store halen gjorde et plask.

Vannet strømmet over rekken. The Mako sank fort. Det var ingenting annet Eirik kunne gjøre, enn å hoppe i sjøen og svømme for livet. Vannet var bitende kaldt, kroppen reagerte automatisk med et gisp som ga kvelningsfornemmelser idet munnen ble fylt av sjøvann. Han visste han kunne fryse i hjel i det kalde vannet.

Sjøskapningen, hva hun enn var, kom til overflaten noen meter unna, og vinket til ham. Huden virket sølvaktig i måneskinnet. Ansiktet hadde høye kinnben og var like utsøkt som et vakkert maleri. Det lange håret blafret bak henne idet hun snudde og svømte vekk. Eirik langet ut etter henne. Han visste ikke hvem eller hva hun var, men hun var hans eneste håp.

Han hadde mistet hodelykten, men månen lyste sterkt. Han kunne se halen da den brøt overflaten. Han hev etter pusten, skuldrene brant av melkesyre i anstrengelsen når han svømte. Redningsvesten holdt ham flytende, han kunne kjenne sterke strømmer hale ham mot stein og berg. De reiste seg fra sjøen som skrekkelige tenner.

Han kjente en hånd berøre armen. Havfruen var ved siden av ham. Øynene var store og uutgrunnelig dype i den mørke natten. Det slo Eirik at han kanskje allerede var død og hadde havnet i en merkelig underverden.

«Ikke gi opp», insisterte hun. «Hold deg nær meg.»

«Hvem er du?» ropte han etter henne, men hun svømte allerede et stykke foran ham. Han tvang verkende muskler til å bevege seg igjen.

De var visst i en strøm av roligere vann mellom klippene. Bølger slo mot steinene på begge sider, men Eirik så en smal hule og en stripe av strand lenger framme. Gudskjelov! Føttene berørte sjøgress, og han halvt kravlet, halvt snublet ut av bølgene. Halsen var sår fra saltvannet han hadde svelget. Han sank ned på knærne, hostet og brekte seg, slet med å puste.

Han måtte ha svimt av. Da han kom til seg selv, hvilte kinnet på våt sand. Noen rullet ham over på ryggen og støttet hodet.

«Det går bra. Vær så snill, la det gå bra.»

Stemmen nynnet en melodi som Eirik aldri ville glemme. Øyelokkene føltes for tunge, han var så inderlig kald.

«Ikke gi opp.»

Stemmen sang med en ømhet som smøg seg rundt Eiriks frosne hjerte. Han kjente varm pust mot ansiktet. En hånd strøk ham varsomt på kinnet, munnen hennes dekket hans. Leppene var myke og fristende, de lokket opp munnen hans. Pusten hennes fylte munnen hans. En engels kyss, eller en havfrue, brakte Eirik tilbake fra kanten av mørket.

Han ønsket han kunne forbli i armene hennes for alltid. Han åpnet øynene og stirret inn i det uutgrunnelige, mørke blikket. Hun rykket brått munnen vekk fra hans, og la hodet hans i sanden. Innen han hadde heist seg opp på en albue, hadde livredderen hans returnert til sjøen. Hun satt på en stein i vannet. Det var umulig å gjette fargen på det våte håret som bølget over skuldrene hennes. Halen hennes – ja, det var definitivt en hale – glitret i sølv fra måneskinnet.

«Hvem er du?» spurte han med ru stemme.

«Du er trygg nå. Det kommer hjelp», sa hun med sin søte stemme, før hun stupte uti bølgene.

«Vent.» Eirik stirret etter henne, men hun var borte. Hadde han innbilt seg alt? Den logiske hjernen hans påsto det. Men uten hennes hjelp ville han aldri ha funnet denne hulen.

Han sank tilbake i sanden og gled ut og inn av bevissthet. Det kunne gått alt fra minutter til timer, da han litt senere hørte de taktfaste slagene fra en helikopterrotor over seg. Han beskyttet øynene mot flomlyset, og så en redningsmann bli firt ned til stranden.

«Deres Kongelige Høyhet, Deres medhjelpere vil bli så glade for å høre at De er trygg», sa redningsmannen. «Det var stor bekymring etter at radiokontakten ble brutt. De var sannelig ufattelig heldig som fant veien til hulen Pixie Cove. Bare noen få mennesker som lever i området, vet hvor sjøen er lun nok til å finne veien hit.»

Pixie Cove! Et treffende navn, tenkte Eirik. Han strøk fingrene gjennom håret, som var fullt av salt og blod. «Det var ikke hell», mumlet han. «Jeg vet at det lyder skrullete, men jeg ble ført hit av en … havfrue.»

Det lød idiotisk, og han forventet at redningsmannen skulle le, eller i det minste fortelle ham at han led av hjernerystelse. Men mannen var merkelig lite overrasket.

«Ah, Cornwalls egen havfrue. Jeg har ikke sett henne selv, men jeg har hørt om Arielle.»

«Selv du må innrømme at prins Eirik er stilig.»

Den hånende stemmen fikk Arielle til å fare sammen. Hun rødmet da hun hadde blitt tatt i å stirre på den flotte fyren som krysset plenen. Han tiltrakk seg beundrende blikk fra hvert eneste hunkjønn i nærheten. Hun gløttet på kvinnen som hadde stilt seg ved siden av henne.

«Selv jeg?» Hun ble automatisk defensiv. Tamara Bray var en skikkelig tispe og hadde vært gjengleder for mobberne som hadde gjort Arielles skoledager til et helvete.

«Du har aldri vist interesse for noen av mennene som bor her, men ingen av dem ville ha involvert seg med datteren til en dømt kriminell. Tror du virkelig at et null som deg har en sjanse hos prinsen?» Tamara hadde god grunn til å hate Arielles far for det han hadde gjort. I hans fravær hadde hun rettet avskyen mot Arielle. Det som hadde startet med kallenavn, hadde blitt noe mye mer vemmelig. «Legg merke til at ingen av de lokale karene ser ut som ham.»

Arielle fulgte blikket til Tamara gjennom hagen, der Hans Kongelige Høyhet prins Eirik av Fjernland pratet med formannen i yachtklubben. Prinsen var utvilsomt stilig. En gyllen gud med bustete, mørkeblondt hår og solbrun hud. Kompressen i pannen skjemte ikke de vakre trekkene.

Bilder av playboyprinsen hadde jevnlig dukket opp i tabloidpressen, selv om prins Eirik hadde forsvunnet fra medias søkelys etter brorens død. Arielle hadde blitt avstandsforelsket i ham. Hun hadde klippet ut bilder fra kjendisblader, og hengt dem på kjøleskapet. Hver gang hun åpnet døren, så hun hans fengslende blikk. De hadde samme farge som den lyseblå himmelen over Cornish en frisk vårdag.

Sjøbrisen halte i Arielles uregjerlige hår, som var festet i en topp på hodet. En rødbrun lokk hadde unnsluppet og strøk mot kinnet hennes. Hun strøk den bak øret, fremdeles med blikket på prins Eirik.

Han så langt bedre ut nå enn for tre netter siden, da hun hadde vist ham veien gjennom den opprørte sjøen og til Pixie Cove. Hun hadde vært bekymret for ham da hun etterlot ham på stranden for å hente hjelp. Hun ble lettet over at han var trygg da nyhetene fortalte at han hadde blitt fløyet til et sykehus i Penzance etter at han nesten druknet.

Prins Eiriks høye og imponerende nærvær gjorde at han skilte seg ut fra flokken av andre gjester på yachtklubben. Hans imponerende, muskuløse kropp og de tykke, blonde skjeggstubbene på haken, var en indikasjon på vikingblodet hans.

«Hvor er Fjernland, egentlig?» mumlet Tamara. «Jeg pleide å ta en dupp i geografitimene.»

«Det er en øy i Nordsjøen, mellom den danske halvøya Jylland og den nordlige kysten av Norge», forklarte Arielle. «Historisk sett har Danmark gjort forsøk på å kontrollere Fjernland, men fjernlandske menn hadde rykte på seg for å være de mest fryktsomme og nådeløse av alle de nordiske krigerne. Øya ble et uavhengig fyrstedømme en gang i det tiende århundre. Nåværende monark er fyrst Otto III, som regjerer med sin hustru fyrstinne Hulda. Prins Eirik er deres eneste gjenlevende sønn, etter at den eldre broren, prins Niels, døde.»

«Du har alltid vært et skolelys. Men selv om du fikk et fancy vitnemål, er faren din morder. Mange her mener at du også burde vært i fengsel», sa Tamara ondskapsfullt.

«Jeg visste ingenting om min fars handlinger, eller hva som skjedde med fetteren din.»

«Ja, særlig.»

En knute strammet seg i Arielles mage da Tamara nevnte faren. Hun unnslapp aldri fortiden. Hun så mot marinaen, hvor yachtene fra racet lå fortøyd. Alle hadde fullført innen 24 timer, med ett unntak. Prins Eiriks ulykke hadde fylt de internasjonale overskriftene, men heldigvis hadde ikke Arielle blitt nevnt. Det siste hun ønsket, var å få medias oppmerksomhet.

Riggene klirret i brisen, og båtene vugget dovent. Den salte sjøluften fikk Arielle til å lengte etter en svømmetur. Hun svømte og fridykket nesten hver dag, iført monofinne istedenfor to svømmeføtter. Sjøen var hennes andre hjem, og hun var en dyktig svømmer. Men selvsikkerheten hun følte i havet, eksisterte ikke i andre deler av livet.

Landsbybeboerne syntes hun var like reservert som faren hadde vært. Hytta på toppen av klippene hadde vært Arielles hjem hele livet. Det var ikke rart hun holdt seg for seg selv, tenkte hun bittert. Gerran Rowses rykte som bråkmaker hadde ført til at folk skydde Arielle, og moren også, da hun var i live.

Arielle passet ikke inn noen steder, særlig ikke på den eksklusive yachtklubben. Hun var ikke en del av det sammensveisede fiskersamfunnet i Penash heller. Mennene som hadde besøkt faren midt på natten, hadde ankret opp båtene lenger oppe langs kysten.

Hun hadde blitt overrasket da formannen i yachtklubben dukket opp i studioet hennes dagen før.

«Prinsen av Fjernland har forlatt sykehuset etter hendelsen i sjøen, og vil presentere vinneren av AII-racet», fortalte Charles Daventry. «Jeg har blitt informert av prins Eiriks private sekretær om at Hans Kongelige Høyhet ønsker å møte deg.»

Arielles hjerte hadde hoppet. «Hvorfor vil han møte meg?» Hun lurte på om prinsen hadde funnet ut at hun hadde hjulpet ham, selv om hun ikke hadde sagt noe. Men så fikk hun den kvalmende tanken at han kanskje bare var nysgjerrig på den beryktede faren. Pressen hadde forfulgt henne etter Gerran Rowses dom, som var en av grunnene til at Arielle hadde byttet etternavn.

«Prins Eirik er lidenskapelig opptatt av bevaring av sjøen. Han støtter den internasjonale sjøkampanjen, og han har hørt om ditt prosjekt. Om resirkulering av plastsøppel samlet fra sjøen, som blir til dekorative ting.»

Charles hadde plukket opp en ølbrikke som Arielle hadde laget av resirkulerte plastgranulater, og studerte den med et forvirret uttrykk. «Komiteen ber deg om å ta med noen av produktene dine til yachtklubben. Hvis prinsen har tid etter prisutdelingen, vil han kanskje ta en titt.»

Publisitet for å bevare sjøen var alltid bra, minnet Arielle seg selv om. Gjestene lunsjet fremdeles, og den snobbete kelneren hadde geleidet henne ut til et bord på plenen, hvor hun kunne stille ut. Noen andre lokale bedrifter hadde også blitt invitert, og Tamara var der for å presentere farens firma.

Tamara ga Arielle et mørkt blikk, før hun gikk bort til et bord med ølkasser fra Bray’s Brewery. «Hvorfor gjør du ikke alle en tjeneste og stikker av? Jeg fatter ikke hvorfor du er her.»

«Prinsen var visstnok interessert i initiativet mitt angående resirkulering av plast.»

«Prinsen kommer ikke til å være interessert i noe du har å si. Hvis sikkerhetsteamet hans har oppdaget at faren din er en dømt kriminell, vil de nok aldri la deg komme nær ham.»

Tamaras kommentarer gjorde vondt. Arielle hadde holdt ut i mange år, mens faren hadde fått henne til å føle seg verdiløs. Sinnet kokte i henne. Hun hadde ikke gjort noe galt, likevel ble hun utstøtt av landsbybeboerne. Småbruket med sauer hadde ikke vært innbringende, men Arielle fant en bag full av sedler gjemt bak en høyball. Da det kom fremmede menn til hytta, hadde hun låst seg inne på soverommet, slik faren hadde beordret.

Hun strøk automatisk en finger over arret på kinnet. Faren sonet en livstidsdom i fengsel, hun trengte ikke å frykte ham lenger. Men hun var forfulgt av fortiden hans.

Tamara hadde rett. Prins Eirik ville ikke være interessert i noe hun hadde å si, tenkte Arielle dystert. Prinsen levde et overdådig, festfylt liv, ut ifra hva hun hadde lest. Han ble hyllet og beundret hvor han enn gikk, og den legendariske sjarmen tiltrakk kvinner som bier til honning.

«Prins Eirik kommer hitover», sa Tamara opphisset. «Jeg skal møte en ekte prins.»

Arielle så prinsen skride over plenen. Han ignorerte Tamara og kom direkte mot Arielle. Den høye kroppen blokkerte for solen, hun måtte legge hodet bakover for å se opp på ansiktet hans. Øynene hennes møtte hans glitrende blikk, og hun så gjenkjennelse i det blå dypet.

«Du! Du er havfruen.» Han lød sjokkert. Han gikk enda nærmere, øynene gransket ansiktet hennes. «Hvem er du?» Før Arielle rakk å svare, kikket prins Eirik over skulderen, og bannet da han så tjenerstaben haste over plenen etter ham. «Jeg overbeviste meg selv om at jeg hadde innbilt meg alt. Men du finnes.» Han lot blikket gli over henne, og noe i øynene sendte bølger av hete gjennom Arielle.

Han var enda penere enn hun husket ham fra tre netter siden. Hun hadde lagt hodet hans i fanget, og det hadde vært en hjerteskjærende sårbarhet over ham. Nå var han fullstendig restituert etter hendelsen i sjøen, og mandigheten hans kokte i den urgamle, feminine responsen dypt nede i mellomgulvet.

Han måtte være nærmere 1,90 høy. Den blekblå skjorten var åpen i halsen og avslørte blonde hår på brystkassen. Arielle senket blikket og merket seg de smale hoftene og de lange bena i trange, marineblå bukser. Den veltrente kroppen utstrålte styrke. Hun løftet blikket for å se ansiktet en gang til, og lyset fra øynene fikk hjertet til å hoppe over et slag.

«Du reddet livet mitt.» Han bannet mykt da han så formannen nærme seg. «Jeg vil snakke med deg», sa han lavt. «Men ikke her. Er det noen steder vi kan være alene?»

«Jeg tror ikke det», mumlet hun. Pressefotografene på yachtklubben ville bli vilt nysgjerrige, hvis prins Eirik tok henne til side for en privat samtale.

Det var tydelig at det kostet å gjemme frustrasjonen da Charles Daventry stanset ved siden av Arielles bord for å presentere dem.

«Deres Kongelige Høyhet, dette er Arielle Tremain, som er involvert i organisasjonen Clean Sea.»

Arielle holdt fram hånden til prinsen, og mumlet: «Hyggelig å møte Dem, Deres Kongelige Høyhet.»

Sterke fingre grep rundt hånden hennes. Det strømmet av elektrisitet oppover armen.

«Arielle …» Den svake aksenten hans var dypt sexy. «Du har et nydelig navn. Det kler deg.»

Smilet tok pusten fra henne, og den elektriske fornemmelsen spredde seg til brystene. Knoppene strammet seg, og hun ble bevisst hvordan blondebehåen skrapte mot sensitive knopper. For en gangs skyld var hun kledd i kjole, istedenfor jeans og formløs genser, som var hennes vanlige klesvalg. Hun tilbrakte dagene alene i verkstedet, men hadde gravd fram den eneste kjolen hun eide for å dra til yachtklubben. Den var litt strammere over brystene enn hun hadde husket. Et raskt gløtt nedover avslørte at silhuetten av brystvortene vistes bak det stramme stoffet.

Arielle ønsket at hun kunne legge armene i kors over brystet for å skjule kroppens uvelkomne reaksjon på prins Eirik, men hånden hennes var fremdeles fanget i et fast grep. Sensuell hete strømmet gjennom henne mens blikket hans gled over kroppen hennes. Hun ble overrasket av reaksjonen sin. Det var to år siden hun gjorde det slutt med Jack, og hun var ferdig med menn.

Blikkene møttes, hun kjente et advarende støt. Tiden stanset, folkemengden i hagen forsvant. Han var et kunstverk med de markerte kinnbenene og en munn som så ut som en evig invitasjon.

Hun visste om munnen hans. Den sensuelle kurven på leppene, og hvordan de hadde passet mot hennes. Han hadde vært halvt bevisstløs, og hun hadde tenkt å gjenopplive ham. Han husket det sikkert ikke, men det frekke glimtet i de knallblå øynene fikk hjertet til å hamre mot ribbena.

Diskré kremting fra formannen brøt fortryllelsen som prins Eirik hadde kastet over Arielle. Hun gispet svakt og nappet hånden bort fra hans. Til hennes lettelse trakk han til seg det hypnotiserende blikket, så hun skyndte seg bak bordet. Prinsen så ned på gjenstandene på bordet.

«Har du laget alt dette av resirkulert plast? Jeg er imponert», mumlet han da hun nikket.

«Jeg lager stort sett små gjenstander. Nøkkelringer, ølbrikker og smykker.» Hun plukket opp et par mansjettknapper og ga ham. «Det er vanskelig å tro at disse en gang var sprø emballasje eller annen ikke gjenvinnbar plast. Plastsøppelet blir prosessert til finmalt masse, som er blandet med plantebasert harpiks, før det kan bli til produktene du ser her.»

Prinsen plukket opp et halskjede. Det var en av Arielles favoritter, med intrikat kjede og en liten tåreform i fronten. «Hvem er ansvarlig for sølvarbeidet på smykket?»

«Jeg.» Ansiktet ble varmt under det intense blikket hans. «Jeg er selvlært som sølvsmed, gjennom prøving og feiling. Mest feiling i starten», innrømmet hun.

Prins Eirik lente seg over bordet og strakte ut en hånd for å berøre de grønne glassøredobbene som dinglet fra Arielles øreflipper. «Lagde du disse også? De står til øynene dine.»

Ansiktet hans var så nært, hun kunne kjenne varm pust mot kinnet. Den krydrede angen av etterbarberingsvannet hans pirret sansene. «Ja», hvisket hun uklart, og kremtet. «Jeg samler også søppelglass, sjøglass, fra stranden og bruker det til å lage smykker, som jeg selger på nettet.»

«Du er full av overraskelser, Arielle», mumlet han.

Hun stivnet. Hadde han hørt sladder om farens forbrytelser? «Hva mener du?»

Blikket ble smalere. «Jeg forstår det slik at du lager gjenstandene av plast og annet søppel, fra lokale strender?»

«Å», pustet hun ut. «Ja, jeg deltar på strandryddedager og oppmuntrer folk til å hjelpe til.»

«Jeg aksjonerte for å få til en lignende ordning på Fjernland.» Prins Eirik ga Arielle et tankefullt blikk.

Mens de pratet, hadde Tamara dyttet seg vei gjennom flokken nær prinsen. Hun neiet feiende idet formannen presenterte henne.

«Deres Kongelige Høyhet, det er en ære å møte Dem. Jeg er en nær venn av Arielle, og jeg er dypt engasjert i å redde havet fra plastsøppel», sa Tamara alvorlig. Hun greide samtidig å smile til prinsen, og ga Arielle et advarende blikk.

Ærlig talt! Arielle brøt nesten ut i latter av Tamaras åpenbare løgn. Hun hadde aldri hjulpet til på strandrydding. Flere mennesker hadde flokket seg rundt prins Eirik, og Tamara viftet med vippene som en dement sommerfugl.

Prinsen så på Arielle igjen. «Jeg vil gjerne diskutere arbeidet ditt angående Clean Sea-prosjektet nærmere», mumlet han, før han ble geleidet videre av formannen for å hilse på andre lokale forretningsfolk.

Arielle pakket sammen utstillingen og kjørte hjem i et besynderlig humør. Å møte prins Eirik hadde gjort henne rastløs og misfornøyd med livet sitt. Tamaras ord lød som ekko i hodet. «Tror du virkelig at et null som deg har en sjanse hos prinsen?»

Vel, nei. Arielle hadde ikke forventet at han skulle legge merke til henne. Og hun skulle i hvert fall ikke innrømme sin hemmelige fantasi, hvor den vakre prinsen reddet henne fra hennes kjedelige liv. Prins Eirik hadde virket ekte interessert i plast-resirkulerings-initiativet hennes. Han hadde behandlet henne som en likeverdig, og lyttet til hva hun sa. Det var mer enn faren eller innbyggerne i Penash noensinne hadde gjort.

Om hun ble værende her, ville hun alltid ha farens forbrytelse hengende over seg.

Hun sverget på at hun ikke skulle kaste bort mer av livet på å vente på å bli reddet av en prins. Hytta på knausen hadde lykkelige minner fra moren. Men det hadde vært sorg og fortvilelse bak hyttas vegger, og blodet fra en uskyldig mann. Så lenge hun kunne minnes, hadde Arielle vært under farens innflytelse. Han hadde sittet i fengsel de siste tre årene, men hun hadde vært i sitt eget, selvskapte fengsel.

Å møte prinsen hadde gitt henne et glimt av en verden hvor hun ikke følte seg dømt, og hun var fast bestemt på å skape et nytt liv for seg selv, langt unna Penash.

